2 ผู้ถือหุ้นใหญ่ III ซื้อบิ๊กล็อต 4% มูลค่า 360 ลบ. มองธุรกิจเติบโตสูง
2 ผู้ถือหุ้นใหญ่ III เข้าซื้อบิ๊กล็อต 4.027% มูลค่าซื้อขาย 360 ลบ. ที่ราคาเฉลี่ย 14.40 บ. มองธุรกิจมีโอกาสในการเติบโตอีกมากตามแผนของบริษัท
2 ผู้ถือหุ้นใหญ่ III เข้าซื้อบิ๊กล็อต 4.027% มูลค่าซื้อขาย 360 ลบ. ที่ราคาเฉลี่ย 14.40 บ. มองธุรกิจมีโอกาสในการเติบโตอีกมากตามแผนของบริษัท
30 ธ.ค. 2564

ผู้สื่อข่าวรายงานว่า วันนี้มีรายการบิ๊กล็อตหุ้น บริษัท ทริพเพิล ไอ โลจิสติกส์ จำกัด (มหาชน) หรือ III จำนวน 8 รายการ จำนวน 25 ล้านหุ้น มูลค่าซื้อขาย 360 ล้านบาท เทรดในราคาเฉลี่ย 14.40 บาท/หุ้น ต่ำกว่าราคาบนกระดานเทรดหลักที่ปิดภาคเช้า 14.90 บาท
โดยรายการบิ๊กล็อตหุ้น III จำนวน 25 ล้านหุ้น คิดเป็น 4.027% ของทุนชำระแล้วที่ 620.71 ล้านหุ้น มูลค่าที่ตราไว้หุ้นละ 0.50 บาท
ด้านนายทิพย์ ดาลาล ประธานเจ้าหน้าที่บริหาร III เปิดเผยว่า ได้ร่วมกับ นายวิรัช นอบน้อมธรรม กรรมการ III รับซื้อหุ้นจากผู้บริหารที่ต้องการลดบทบาทตัวเองลง เพื่อที่จะเป็นการปรับโครงสร้างภายในบริษัท และรองรับการขยายอกิจการด้านขนส่งทางอากาศที่ยังมีโอกาสในการเติบโตอีกมากตามแผนของบริษัท
“การซื้อขายหุ้นบิ๊กล็อตวันนี้เป็นเพียงการปรับโครงสร้างภายในของบริษัทเท่านั้น ซึ่งมีผู้บริหารที่ต้องการลดบทบาทลง เราจึงรับซื้อหุ้นไว้ทั้งหมด ด้วยมองว่าโอกาสที่จะมีการเติบโตอีกมากในอนาคต โดยเฉพาะธุรกิจด้านขนส่งทางอากาศที่เราเตรียมการที่จะเติบโตอีกมาก ขณะที่ราคาหุ้นที่ผมซื้อวันนี้ถือว่าแพงกว่าคนอื่นเพราะเรามั่นใจในธุรกิจ” นายทิพย์ กล่าว
ผู้ถือหุ้นรายใหญ่ 3 อันดับของ III ล่าสุดเมื่อ 6 ต.ค.2564 ประกอบด้วย
1.นายทิพย์ ดาลาล ถือหุ้น 85,806,386 หุ้น (14.08%)
2.นายวิรัช นอบน้อมธรรม ถือหุ้น 63,344,074 หุ้น (10.39%)
3.CGS-CIMB Securities (Singapore) Pte., Ltd. ถือหุ้น 60,000,000 หุ้น (9.85%)